滕子京以真籙相示因以贈之
作者：范仲淹
朝代：宋

paragraphs: 泰山采芝人，吏隱清淮濱。
金函祕寶籙，奉之如高真。
謂子有仙志，興言一相示。
叩頭鳴天鼔，玉書粲然異。
白雲引輕素，朱絲聞靈篇。
題云天寶歲，傳於任鳳仙。
兵火換九州，于兹三百年。
非有靈物持，此書安得全。
綠字起龍蛇，丹文掛星斗。
六甲當奉行，百神迺奔走。
密密天上語，忽忽人間有。
與君置青山，解冠松桂間。
服此上淸籙，上淸庶可攀。
無爲塵土中，草草凋朱顔。